বিজ্ঞানীরা এখন বলছেন বিশ্ব গভীর এক সংকটের মধ্যে পড়েছে। মানুষের নিজের জগৎ ও প্রকৃতির জগৎ উভয়েই ভীষণ অসুস্থ। প্রকৃতি রুষ্ট; তার ওপর অত্যাচার করা হয়েছে, সে প্রতিশোধ নিচ্ছে – নীরবে ও সরবে। নীরবে বরফ যাচ্ছে গলে, সমুদ্রপৃষ্ঠ উঠছে উঁচু হয়ে, ভূপৃষ্ঠের নিম্নাঞ্চল যাবে পানির নিচে ডুবে, আবার মহাসমুদ্রের কিছু কিছু অংশ যাচ্ছে মরে। অভাব দেখা দিয়েছে সুপেয় পানির। তপ্ত হয়ে উঠেছে ধরিত্রী। মারাত্মক পরিবর্তন ঘটেছে বিশ্বজলবায়ুতে। সশব্দে ধেয়ে আসছে ঘূর্ণিঝড় ও জলোচ্ছ্বাস। বিজ্ঞানীরা উদ্বিগ্ন। তাঁরা ভাবছেন, এভাবে চললে সভ্যতা তো অবশ্যই, মানুষই হয়তো বিলুপ্ত হয়ে যাবে।